ປ. ທ​ຣຳ ມີ​ລາຍ​ງານ​ວ່າ ໃຫ້​ການ​ອະ​ນຸ​ມັດ ຕໍ່​ການ​ຕອບ​ໂຕ້ ທາງ​ທະ​ຫານ ຫຼັງ​ຈາກ​ ອີ​ຣ່ານ ຍິງ​ເຮືອ​ບິນ ບໍ່​ມີ​ຄົນ​ຂັບ ຂອງ ​ສະ​ຫະ​ລັດ ຕົກ
ປະ​ທາ​ນາ​ທິ​ບໍ​ດີ​ດໍ​ໂນ​ລ ທ​ຣຳ ມີ​ລາຍ​ງານ​ວ່າ ໄດ້​ໃຫ້​ການ​ອະ​ນຸ​ມັດ ຕໍ່​ການ​ຕອບ​ໂຕ້ ທາງ​ທະ​ຫານ ຫຼັງ​ຈາກ​ອີ​ຣ​່ານ ໄດ້​ຍິງ​ເຮືອ​ບິນ​ບໍ່​ມີ​ຄົນ​ຂັບ ຂອງ​ສະ​ຫະ​ລັດ​ຕົກ​.
ພວກເຈົ້າໜ້າທີ່ ຮັກສາຄວາມປອດໄພແຫ່ງຊາດ ຢູ່ນະຄອນຫຼວງວໍຊິງຕັນ ບໍ່ຍອມໃຫ້ຄວາມເຫັນໃດໆ ກ່ຽວກັບ ລາຍງານຂ່າວທີ່ວ່າ ປະທານາທິບໍດີ ສະຫະລັດ ທ່ານດໍໂນລ ທຣຳໄດ້ໃຫ້ການອະນຸມັດໃນການປະຕິບັດງານທາງທະຫານ ຕໍ່ອີຣ່ານ ໃນວັນພະຫັດວານນີ້ ແຕ່ຫຼັງຈາກນັ້ນ ໄດ້ສັ່ງໃຫ້ຢຸດເຊົາການໂຈມຕີຍ້ອນເຫດຜົນທີ່ຍັງບໍ່ຈະແຈ້ງເທື່ອ ປະທານາທິບໍດີທຣຳໃນຂັ້ນຕົ້ນໄດ້ອະນຸມັດການໂຈມຕີຈຳນວນນຶ່ງຕໍ່ເປົ້າໝາຍຕ່າງໆຂອງອີຣ່ານ ເຊັ່ນເຣດ້າແລະລູກສອນໄຟ ອີງຕາມລາຍງານທີ່ອອກເປັນເທື່ອທຳອິດໂດຍໜັງສືພິມນິວຢອກໄທມ໌ ສ່ວນໜັງສືພິມວໍຊິງຕັນໂພສທ໌ ແລະສື່ມວນຊົນອື່ນໆ ໃນເວລາຕໍ່ມາກໍລາຍງານວ່າ ເຈົ້າໜ້າທີ່ລັດຖະບານສະຫະລັດກ່າວວ່າ ປະທານາທິບໍດີ ໄດ້ໃຫ້ການອະນຸມັດໃນການໂຈມຕີຕອບໂຕ້ຄືນ ຂະນະດຽວກັນ ອົງການຂ່າວຣອຍເຕີ້ລາຍງານວ່າ ລັດຖະບານອີຣ່ານໄດ້ແຈ້ງໃຫ້ອົງການຂ່າວດັ່ງກ່າວຊາບວ່າ ຕົນໄດ້ຮັບສານຈາກປະທານາທິບໍດີທຣຳຜ່ານທາງໂອມານເມື່ອຄືນແລ້ວນີ້ ໂດຍໄດ້ເຕືອນກ່ຽວກັບການໂຈມຕີທີ່ອາດຈະມີຂຶ້ນ ອົງການຂ່າວຣອຍເຕີ້ ທີ່ນະຄອນຫຼວງເຕຫະຣ່ານ ກໍໄດ້ຕອບໃນທັນທີ ຕໍ່ສານຂອງປະທານາທິບໍດີທຣຳ ໂດຍເຕືອນຢ່າງຈະແຈ້ງກ່ຽວກັບຜົນທີ່ຈະຕິດຕາມມາ “ຢູ່ໃນຂົງເຂດແລະລະຫວ່າງປະເທດ” ຖ້າສະຫະລັດຫາກເອົາມາດຕະການທາງທະຫານ ອົງການຄຸ້ມຄອງການບິນ ຂອງລັດຖະບານກາງ ໃນຕອນແລງຂອງວັນພະຫັດວານນີ້ໄດ້ອອກຄຳສັ່ງສຸກເສີນ ຫ້າມບໍ່ໃຫ້ເຮືອບິນຂອງສາຍການບິນສະຫະລັດທັງໝົດບິນເຂົ້າໄປໃນເຂດອາກາດທີ່ຢູ່ເທິງອ່າວເປີເຊຍແລະອ່າວໂອມານບ່ອນທີ່ເຮືອບິນບໍ່ມີຄົນຂັບຂອງກອງທັບເຮືອສະຫະລັດຖືກຍິງຕົກໂດຍອີຣ່ານ ສາຍການບິນນາໆຊາດຈຳນວນນຶ່ງ ຮວມທັງ ສາຍການບິນ KLM ຂອງໂຮນລັງແລະ ສາຍການບິນ Qantas ຂອງອອສເຕຣເລຍ ກໍກ່າວວ່າ ຕົນຈະບໍ່ບິນຜ່ານບໍລິ ເວນຊ່ອງແຄບຮໍມຸສ ເຮືອບິນສັງເກດການບໍ່ມີຄົນຂັບ Global Hawk ໄດ້ບິນຢູ່ໃນບໍລິເວນຊ່ອງແຄບຮໍມຸສ ເວລາເຮືອບິນລຳດັ່ງກ່າວ ຖືກຍິງໂດຍລູກສອນໄຟອີຣ່ານ ຊຶ່ງເປັນອຸບັດຕິເຫດທີ່ທ່ານທຣຳກ່າວວ່າ “ຄວາມຜິດພາດທີ່ຮ້າຍແຮງ ” ປະທານາທິບໍດີທຣຳກ່າວໃນວັນພະຫັດວານນີ້ ຂະນະທີ່ພົບປະກັບນາຍົກລັດຖະມົນຕີການາດາ ທ່ານຈັສຕິນ ທຣູໂດ ຢູ່ທີ່ທຳນຽບຂາວວ່າ “ນີ້ແມ່ນບັນຫາເລັກໆນ້ອຍໆອັນໃໝ່ ” ທ່ານທຣຳ ກ່າວຕໍ່ພວກນັກຂ່າວວ່າ “ເຮືອບິນບໍ່ມີຄົນຂັບລຳນີ້ ແມ່ນບິນຢູ່ເໜືອເຂດນ່ານນ້ຳສາກົນຢ່າງເປັນການຈະແຈ້ງ ພວກເຮົາມີການບັນທຶກທັງໝົດ ມີການບັນທຶກທາງດ້ານວິທະຍາສາດ ບໍ່ແມ່ນພຽງແຕ່ຄຳເວົ້າ